Source: https://podpora.financnasprava.sk/167386-Opravn%C3%A9-polo%C5%BEky-k-nepreml%C4%8Dan%C3%BDm-poh%C4%BEad%C3%A1vkam
Timestamp: 2019-09-21 21:20:55+00:00

Document:
Úvod > Daň z príjmov > Daň z príjmov právnickej osoby > Pohľadávky > Opravné položky > Opravné položky k nepremlčaným pohľadávkam
Podľa § 20 ods.14 zákona o dani z príjmov OP k nepremlčaným pohľadávkam ocenených v menovitej hodnote, ktoré vznikli od 1. 1. 2004, sú rizikové, zahrnuté do zdaniteľných príjmov a od ich splatnosti uplynie doba dlhšia ako
- 360 dní, je daňovým výdavkom OP vo výške 20 % menovitej hodnoty pohľadávky alebo jej nesplatenej časti bez príslušenstva
- 720 dní, je daňovým výdavkom OP vo výške 50 % menovitej hodnoty pohľadávky alebo jej nesplatenej časti bez príslušenstva
- 1 080 dní, je daňovým výdavkom OP vo výške 100 % menovitej hodnoty pohľadávky alebo jej nesplatenej časti bez príslušenstva.
- uvedené sa nevzťahuje na OP nadobudnuté postúpením a na OP k pohľadávkam, ktoré možno vzájomne započítať so splatnými záväzkami voči dlžníkovi
Podľa § 20 ods. 22 ZDP účinného od 1.1.2016 tvorba OP k príslušenstvu pohľadávky, ktoré bolo zahrnuté do zdaniteľných príjmov, sa zahrnie do daňových výdavkov do výšky 100 % hodnoty príslušenstva, alebo jeho neuhradenej časti, ak od splatnosti pohľadávky, ku ktorej sa príslušenstvo viaže, uplynula doba dlhšia ako 1 080 dní. Ustanovenie sa použilo po prvýkrát pri podaní DP po 31.decembri 2015. Od 1.1.2018 na základe zmeny v §20 ods. 22 si daňovník môže vybrať pre účely uznania OP k príslušenstvu pohľadávky za daňový výdavok z 2 alternatív:
- ak od splatnosti pohľadávky uplynula doba dlhšia ako 1080 dní
- ak od splatnosti príslušenstva uplynula doba dlhšia ko 1080 dní
Otázka č.1 – OP k príslušenstvu pohľadávky
Spoločnosť evidovala v účtovníctve pohľadávku v MH 10 000 € splatnú 20.10.2016. V novembri 2017 účtovala do výnosov úrok z omeškania k tejto pohľadávke vo výške 900 €. K 31.12.2019 vytvorila v účtovníctve OP k príslušenstvu pohľadávky. Bude tvorba OP k príslušenstvu pohľadávky daňovým výdavkom roku 2019 ?
Pohľadávka ku ktorej sa príslušenstvo viaže je k 31.12.2019 viac ako 1 080 dní po splatnosti (splatnosť pohľadávky 20.10.2016). Príslušenstvo pohľadávky o ktorom je účtované počnúc 1.1.2015 je u veriteľa zahrnuté do zdaniteľných príjmov bez ohľadu na prijatie, OP k príslušenstvu pohľadávky je daňovým výdavkom v r. 2019.
Otázka č.2 – OP k príslušenstvu pohľadávky
Spoločnosť evidovala v účtovníctve pohľadávku v MH 10 000 € splatnú 20.10.2013. V roku 2014 účtovala do výnosov úrok z omeškania k tejto pohľadávke vo výške 900 €. K 31.12.2019 vytvorila v účtovníctve OP k príslušenstvu pohľadávky. Bude tvorba OP k príslušenstvu pohľadávky daňovým výdavkom roku 2019 ?
Pohľadávka ku ktorej sa príslušenstvo viaže je k 31.12.2019 viac ako 1 080 dní po splatnosti (splatnosť pohľadávky 20.10.2013). Príslušenstvo pohľadávky však bolo zaúčtované do výnosov v roku 2014, kedy nebolo zdaniteľným príjmom na základe zaúčtovania, ale až po zaplatení. Príslušenstvo pohľadávky zaúčtované do výnosov v roku 2014 nesplnilo podmienku zahrnutia do zdaniteľných príjmov , OP k príslušenstvu pohľadávky vytvorená v r.2019 nie je daňovým výdavkom.
Otázka č. 3– Posúdenie podmienok pre uznanie OP ako daňového výdavku
Spoločnosť eviduje ku dňu 31.12.2019 pohľadávku za tovar splatnú 10.5.2017 v menovitej hodnote 2 600 €. Je možné v účtovníctve vytvorenú OP považovať aj za daňový výdavok?
Pohľadávka vznikla po nadobudnutí účinnosti zákona o dani z príjmov, teda po 31.12.2003, bola zahrnutá do zdaniteľných príjmov, je nepremlčaná, riziková a je po splatnosti viac ako 720 dní a menej ako 1 080 dní .Daňovým výdavkom k 31.12.2019 je OP k pohľadávke do výšky 50 % (suma 1 300 €). Ak by spoločnosť k tomuto dátumu vytvorila v účtovníctve OP vo výške 100 %, zvyšných 50 % výšky OP by bola položka zvyšujúca výsledok hospodárenia na riadku 130 tlačiva DP. Túto časť OP by si mohla spoločnosť uplatniť do nákladov v nasledujúcom zdaňovacom období – v r. 2020.
Otázka č.4- OP k pohľadávke z pôžičky
Evidujeme v účtovníctve pohľadávku z poskytnutej pôžičky, ktorá bola splatná 17.9.2016 a do 31.12.2019 nebude zaplatená. V účtovníctve vytvorená OP bude uznaná aj za daňový výdavok podľa § 20 ods.14 zákona o dani z príjmov?
Tým, že zákon o dani z príjmov v § 20 ods.14 požaduje podmienku zahrnutia pohľadávky do zdaniteľných príjmov, pohľadávka charakteru pôžičky nie je účtovaná do výnosov, tvorba OP k takejto pohľadávke nie je daňovým výdavkom podľa § 20 ods.14 zákona o dani z príjmov. Rovnako sa posudzuje u podnikateľských subjektov tvorba OP aj k ostatným pohľadávkam, ktoré nie sú účtované do výnosov, napríklad zálohy, úvery a pod.
Otázka č. 5– OP a posúdenie premlčacej lehoty pohľadávky
Ako zistím, či pohľadávka je premlčaná ?
Premlčacie lehoty zákon o dani z príjmov neurčuje, treba vychádzať z príslušných ustanovení Obchodného zákonníka (napr. § 387 až 408 ), resp. Občianskeho zákonníka, ktorý definuje okrem iných lehôt aj všeobecnú premlčaciu lehotu v obchodno- záväzkových vzťahoch na 4 roky. Bez ohľadu na iné ustanovenia Obchodného zákonníka sa premlčacia doba skončí najneskôr po uplynutí 10 rokov odo dňa, keď začala plynúť prvý raz. Podľa ustanovení Občianskeho zákonníka (napr. § 100 až 114) všeobecná dĺžka premlčacej lehoty je 3 roky. Daňovník si sám posudzuje premlčaciu lehotu konkrétnych pohľadávok podľa osobitných predpisov.
Otázka č. 6– OP a rizikovosť pohľadávky
Ako mám posúdiť rizikovú pohľadávku ?
Za rizikovú pohľadávku sa považuje pohľadávka, u ktorej je riziko, že ju dlžník sčasti alebo úplne neuhradí, z dôvodu insolventnosti dlžníka a pod.
Otázka č. 7 – OP a postúpené pohľadávky, resp. pohľadávky, ktoré možno započítať so záväzkami
Evidujeme pohľadávku v obstarávacej cene, ktorú sme kúpili 15.8.2016. K 31.12.2019 chceme k nej vytvoriť v účtovníctve OP. Bude daňovo uznaná tvorba OP podľa § 20 ods.14 zákona o dani z príjmov?
Nie, pretože podľa § 20 ods.15 zákona o dani z príjmov tvorba OP k nepremlčaným pohľadávkam v menovitej hodnote, zahrnutých do zdaniteľných príjmov, rizikových, vzniknutých od 1.1.2004 sa nevzťahuje na pohľadávky nadobudnuté postúpením a na pohľadávky, ktoré sa dajú započítať so splatným záväzkami voči dlžníkovi.
Otázka č. 8– OP a dátum vzniku pohľadávok
Obchodná spoločnosť eviduje pohľadávku za predaný tovar v menovitej hodnote 2 500 €, ktorá vznikla v máji 2003. Je tvorba OP k tejto pohľadávke daňovo uznaná podľa § 20 ods.14 zákona o dani z príjmov?
Odpis pohľadávky nespĺňa podmienku vzniku po 01. 01. 2004, preto tvorba OP k takejto pohľadávke nie je uznaná za daňový výdavok podľa § 20 ods. 14 zákona o dani z príjmov.

References: § 20
 § 20
 §20
 § 20
 § 20
 § 20
 § 387
 § 100
 § 20
 § 20
 § 20
 § 20